## Pravilnik o zahtjevima zajedničkih zrakoplovnih vlasti i upravnim postupcima koji se primjenjuju na komercijalni zračni prijevoz helikopterom

### NN 103/2009 (28.8.2009.), Pravilnik o zahtjevima zajedničkih zrakoplovnih vlasti i upravnim postupcima koji se primjenjuju na komercijalni zračni prijevoz helikopterom

MINISTARSTVO MORA, PROMETA I INFRASTRUKTURE

2660

Na temelju članka 142. točka 2. i u skladu s člankom 149. stavak 2. Zakona o zračnom prometu (»Narodne novine«, broj 69/09), ministar mora, prometa i infrastrukture donosi

PRAVILNIK

O
ZAHTJEVIMA ZAJEDNIČKIH ZRAKOPLOVNIH VLASTI I UPRAVNIM POSTUPCIMA KOJI
SE PRIMJENJUJU NA KOMERCIJALNI ZRAČNI PRIJEVOZ HELIKOPTEROM

*Područje primjene*

Članak 1.

(1) Ovim Pravilnikom propisuju se zahtjevi Zajedničkih zrakoplovnih vlasti i upravni postupci u području sigurnosti civilnoga zrakoplovstva koji se odnose na komercijalni zračni prijevoz helikopterom, izvođenje operacija, te na osobe i organizacije koje su uključene u obavljanje pojedinih zadataka s tim u vezi.
(2) Zahtjevi Zajedničkih zrakoplovnih vlasti i upravni postupci, koji se primjenjuju u vezi s komercijalnim zračnim prijevozom helikopterom iz stavka 1. ovoga članka propisani su u Dodatku I ovoga Pravilnika.

*Pojmovi*

Članak 2.

Pojmovi koji se upotrebljavaju u ovom Pravilniku imaju sljedeće značenje:
1. *Svjedodžba zračnog prijevoznika (Air Operator’s Certificate – AOC)* (u daljnjem tekstu: AOC): dokument koji izdaje nadležno tijelo a kojim potvrđuje da zračni prijevoznik udovoljava propisanim uvjetima za obavljanje djelatnosti komercijalnog zračnog prijevoza navedenih u Svjedodžbi.
2. *komercijalne operacije (commercial operations)*: operacije zrakoplovima koje se izvode za novčanu naknadu ili neku drugu protuvrijednost, koje su na raspolaganju javnosti, ili ako nisu onda se izvode u skladu s ugovorom između zračnog prijevoznika i korisnika usluge, pri čemu korisnik usluge nema nikakvu kontrolu nad zračnim prijevoznikom.
3. *nadležno tijelo (Authority)*: je tijelo koje izdaje AOC u skladu s odredbama iz Dodatka ovoga Pravilnika. Nadležno tijelo u Republici Hrvatskoj je Agencija za civilno zrakoplovstvo.
4. *Zahtjevi Zajedničkih zrakoplovnih vlasti (Jonit Aviation Requirements – JAR’s)*: propisi koje donose Zajedničke zrakoplovne vlasti (Joint Aviation Authorities).

*Priznavanje odobrenja*

Članak 3.

Svjedodžbe, odobrenja i certifikate država Europskog zajedničkog zračnog prostora koji su izdani u skladu sa zajedničkim tehničkim uvjetima i upravnim postupcima propisanih Zahtjevima zajedničkih (europskih) zrakoplovnih vlasti JAR-OPS 3 – Javni zračni prijevoz (helikopteri) – izmjena i dopuna broj 5, od 01.07.2007., Agencija za civilno zrakoplovstvo (u daljnjem tekstu: Agencija) priznavati će bez dodatnih tehničkih uvjeta ili procjena.

*Pozivanje na druge propise*

Članak 4.

Pozivanje na Pododjeljak M, Dodatka I. ovoga Pravilnika, ili neku od njegovih odredaba, odnosi se propis kojim se uređuje kontinuirana plovidbenost helikoptera odnosno na Part M Uredbe Komisije (EZ-a) br. 2042/2003 od 20. studenoga 2003. o kontinuiranoj plovidbenosti zrakoplova i aeronautičkih proizvoda, dijelova i uređaja, te o ovlaštenju organizacija i osoblja uključenih u te poslove, te na njene izmjene i dopune.

*Dodaci*

Članak 5.

(1) Dodatak I. tiskan je uz ovaj Pravilnik i čini njegov sastavni dio.
(2) Dodatak I. iz stavka 1. ovoga članka izrađen je u skladu sa Zahtjevima zajedničkih (europskih) zrakoplovnih vlasti JAR-OPS 3 Javni zračni prijevoz (helikopteri) (JAR-OPS 3 Commercial Air Transportation (Helicopters)) – izmjena i dopuna broj 5, od 01.07.2007.

*Primjenjivi Zajednički zrakoplovni zahtjevi*

Članak 6.

(1) Osim udovoljavanja odredbama ovoga Pravilnika, zračni prijevoznici moraju udovoljavati i odgovarajućim Zahtjevima zajedničkih zrakoplovnih vlasti koji su povezani s njihovim operacijama i to:
1. JAR-1:- Definitions and Abbreviations; Definicije i kratice koje se koriste u JAA sistemu;
2. JAR-26: – Additional Airworthiness Requirements for Operations; Dodatni plovidbeni zahtjevi za operacije;
3. JAR-STD-1H: – Helicopter Flight Simulators; Simulatori letenja helikopterom;
4. JAR-STD-2H: – Helicopter Flight Training Devices; Uređaji za osposobljavanje za letenje helikopterom;
5. JAR-STD-3H: – Helicopter Flight & Navigation Procedures Trainers; Helikopterski uređaji za vježbanje letačkih i navigacijskih procedura;
6. JAR-FSTD-H – Helicopter Flight Simulation Training Devices
7. JAR-MMEL/MEL: – Master Minimum Equipment List/Minimum Equipment List; Glavna lista minimalne opreme/Lista minimalne opreme.
(2) Do donošenja odgovarajućeg naputka zračni prijevoznici se upućuju na korištenje Section 2. AMC & IEM OPS 3 Acceptable Means of Compliance and Interpretative/Explonatory Material; Sekcije 2. Prihvatljivi načini udovoljavanja zahtjevima / Materijali s pojašnjenjima/tumačenjima.

*Tumačenje*

Članak 7.

U slučaju nejasnoća u tumačenju odredaba ovoga Pravilnika koristit će se tekst izvornog dokumenta iz članka 5. ovoga Pravilnika na engleskom jeziku.

*Prijelazne i završne odredbe*

Članak 8.

Danom stupanja na snagu ovog Pravilnika prestaju vrijediti Pravilnik o uvjetima i načinu izdavanja Svjedodžbe o sposobnosti (»Narodne novine«, broj 65/06).

*Stupanje na snagu*

Članak 9.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/09-01/93
Urbroj: 530-09-09-2
Zagreb, 29. lipnja 2009.

Ministar
mora, prometa i infrastrukture
**Božidar Kalmeta**, v. r.

[**DODATAK I**](dodatni/403218.pdf)

Pravilnik, NN 103/2009-2660
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)